Frank Lucas

Frank Lucas (9. syyskuuta 1930 La Grange, Pohjois-Carolina – 30. toukokuuta 2019) oli heroiinin jälleenmyyjä ja järjestäytyneen rikollisuuden pomo, joka toimi Harlemissa New Yorkissa 1960-luvun lopulla ja 1970-luvun alussa. Hänen uransa filmatisoitiin vuonna 2007 elokuvassa "American Gangster". Elokuvassa Lucasia näyttelee Denzel Washington.
Elämä.
Varhaiset vuodet.
Frank Lucas syntyi vuonna 1930 La Grangessa, Pohjois-Carolinassa, ja kasvoi Greensborossa, samassa osavaltiossa. Lucas varttui maaseudulla Pohjois-Carolinassa suuren laman pahimpina vuosina. Monet amerikkalaiset maaseudulla elivät tuolloin köyhyydessä, mutta afroamerikkalaiset kokivat erityisen ankaran puutteen. Lucas on väittänyt, että hänen rikollisen uransa sai alkunsa traumaattisesta tapahtumasta: hänen serkkunsa murhasta. Lucasin mukaan hän oli vain kuusivuotias, kun viisi Ku Klux Klanin jäsentä – hupullisissa kaavuissaan – ilmestyi eräänä yönä hökkeliin, jossa hän asui. Miehet tappoivat hänen 13-vuotiaan serkkunsa väittäen, että tämä oli katsonut valkoista naista flirttailevalla tavalla. Kuten monet muutkin Lucasia ympäröivät tarinat, tätä väitettä ei ole koskaan pystytty todistamaan.
Teini-iässä hän sai töitä putkifirman kuorma-autonkuljettajana, kunnes hän varasti 400 dollaria yrityksen kassasta ja sytytti paikan tuleen. Peläten pitkää vankilatuomiota Lucasin äiti anoi poikaansa pakenemaan New Yorkiin. Frank Lucas saapui Harlemiin kesällä 1946. Lucas näki, miten todellinen raha liikkui kaduilla: laittoman uhkapelin ja huumekaupan kautta. Kesällä 1966 Lucas ampui kadulla miehen, joka oli rikkonut sopimuksen huumediilistä. Hänen rikokset toivat hänet Ellsworth "Bumpy" Johnsonin tietoon – Johnson oli pitkäaikainen harlemilainen gangsteri, joka hallitsi alueen uhkapelejä ja suojelurahaliiketoimintaa. Johnson palkkasi Frank Lucasin itselleen töihin. Lucas piti Johnsonia esikuvana ja opettajana. Johnson kuoli vuonna 1968, jättäen Harlemin huumekaupan avoimeksi. Lucas käytti tilaisuutta hyväkseen ja kaappasi haltuunsa mahdollisimman paljon aluetta, joilla hän alkoi myydä huumeita.
Kansainvälinen huumekauppa.
Frank Lucas halusi olla rikas — hänen sanoin "Donald Trump -rikas". Vuoteen 1968 mennessä Vietnamin sota oli jatkunut jo vuosia, ja oli yleisesti tiedossa, että amerikkalaissotilaat olivat altistuneet monille huumausaineille, mukaan lukien heroiinille. Palattuaan kotiin riippuvuuksiensa kanssa he etsivät uusia lähteitä. 1960-luvun lopulla ja 70-luvun alussa huumeita oli tarjolla valtavasti suurissa Yhdysvaltain kaupungeissa, ja niillä oli nimettyjä "brändejä", kuten "Mean Machine" ja "Harlem Hijack". Lucas tiesi, että pystyi vastaamaan kysyntään ja tekemään valtavat voitot, jos hän vain saisi huumeet suoraan lähteeltä. Lucas ryhtyi yhteen maailman vaarallisimmista ammateista – kansainväliseen huumekauppaan. Hän päätti matkustaa Kaakkois-Aasiaan luodakseen kontakteja. 
Saavuttuaan Bangkokiin vuonna 1968 hän kirjautui Dusit Thani -hotelliin. Siellä hän tapasi huumekauppias Leslie "Ike" Atkinsonin joka oli naimisissa yhden Lucasin serkun kanssa. Näin Lucas aloitti käytännön, jossa hän palkkasi ainoastaan sukulaisia tai muuten läheisiä ystäviä rikolliseen toimintaan mukaan. Hän uskoi, että nämä eivät varastaisi häneltä. Atkinson suostui toimittamaan Lucasille heroiinia Thaimaasta, Lucas kertoi värvänneensä puusepän Pohjois-Carolinasta ja lennättäneensä hänet Bangkokiin rakentamaan yli kaksi tusinaa väärennettyä hallituksen hauta-arkkua, joihin mahtui 6–8 kiloa heroiinia. Toisten lähteiden mukaan Atkinson käytti kuitenkin huumelastien salakuljettamiseen huonekaluja.
Ylellinen elämä.
Palattuaan Yhdysvaltoihin Lucas rekrytoi viisi nuorempaa veljeään ja muutti heidät New Yorkiin. Siellä heistä tuli tunnettuja nimellä "Country Boys", ja he hallitsivat huumekauppaa 116. kadun aluetta 7. ja 8. avenuen välillä Harlemissa. Kuten Lucas oli suunnitellut, rahaa alkoi virrata nopeasti sisään. Hän kehuskeli usein tienaavansa miljoona dollaria päivässä. Uransa huipulla Lucasilla oli yli 52 miljoonaa dollaria talletettuna Caymansaarille ja hallussaan 1 000 kiloa heroiinia, joiden arvo oli 300 000 dollaria kilo. Piilottaakseen rahojaan Lucas sijoitti laillisiin liiketoimiin – esimerkiksi kuivapesuloihin ja huoltoasemiin – yrittäen välttää viranomaisten huomion. Hän omisti myös toimistotaloja Detroitissa, asuntoja Los Angelesissa, Miamissa ja Puerto Ricossa, sekä useiden tuhansien hehtaarien tilan nimeltä "Paradise Valley" Pohjois-Carolinassa. Viranomaiset kiinnittivät kuitenkin huomionsa ammattirikolliseen mieheen, joka näytti rikastuvan todella nopeasti.
Vankilatuomio ja perhe.
Viranomaiset takavarikoivat yli 500 000 dollaria käteistä hänen talostaan Teaneckissä, New Jerseyssä, vuonna 1975 tehtyjen kotietsintöjen yhteydessä. Hänet tuomittiin ja hän sai vuosikymmenten vankeusrangaistuksen, mutta hän ryhtyi ilmiantajaksi ja vapautui noin viiden vuoden jälkeen. Lucas pidätettiin pian uudelleen huumekaupasta, tällä kertaa paljon pienemmässä mittakaavassa. Hän istui vielä seitsemän vuotta ja vapautui uudelleen vuonna 1991.
Frank Lucasin vaimo oli puertoricolainen Julianna Farrait. Hän vietti viisi vuotta vankilassa osallistuttuaan miehensä huumebisnekseen. Vapauduttuaan vankilasta Farrait ja Lucas elivät vuosia erillään, mutta palasivat yhteen vuonna 2006. Vuonna 2010 Farrait pidätettiin jälleen, tällä kertaa hänen kotisaarellaan Puerto Ricossa, yritettyään myydä huumeita. Hänet tuomittiin viideksi vuodeksi vankeuteen. Lucasin seitsemästä lapsesta hänen tyttärensä Francine Lucas-Sinclair perusti palvelun nimeltä "Yellow Brick Roads", joka toimii turvapaikkana vangittujen vanhempien lapsille.
Kuolema.
Frank Lucas kuoli luonnollisista syistä 30. toukokuuta 2019 hoitolaitoksessa Cedar Grovessa, New Jerseyssä.
Populaarikulttuurissa.
American Gangster -elokuva.
Lucasin tarina toimi pohjana Ridley Scottin ohjaamalle elokuvalle "American Gangster", jossa Denzel Washington esitti Lucasia ja Russell Crowe poliisia, Richard "Richie" Robertsia, jonka hahmo oli yhdistelmä eri etsiviä ja syyttäjiä. Todellinen Roberts on entinen syyttäjä, joka auttoi saamaan Lucasin tuomittua, mutta myöhemmin hänestä tuli Lucasin asianajaja ja ystävä — jopa Lucasin pojan kummisetä.
Lucas oli usein läsnä elokuvan kuvauksissa ja antoi Washingtonille neuvoja yksityiskohdista, kuten siitä, miten hän kantoi asettaan. Elokuva nosti esiin kysymyksiä Lucasin legendaan liittyvistä väitteistä, erityisesti siitä, että hän olisi salakuljettanut huumeita Vietnamin sodassa kuolleiden yhdysvaltalaissotilaiden arkuissa. Lucasista kertovan kirjan kirjoittaja, Ron Chepesiuk, sanoi, ettei ollut löytänyt mitään todisteita tai oikeudellisia asiakirjoja, jotka tukisivat niin sanottua "ruumisarkkuyhteyttä". Lucas kuitenkin väitti vielä vuonna 2008, että hän oli kuljettanut heroiinia ruumisarkun sisällä. Myös elokuvan väite siitä, että Lucas olisi paljastanut laajamittaista poliisikorruptiota, kyseenalaistettiin. Ryhmä entisiä liittovaltion huumeviraston agentteja nosti elokuvaa vastaan kanteen, jossa väitettiin sen vääristelleen totuutta räikeästi ja loukanneen heidän mainettaan. Kanne hylättiin. 
Dokumenttielokuva.
Kirjailija, toimittaja, elokuvaohjaaja Legs McNeil ohjasi Lucasista dokumenttielokuvan "The Pusherman", joka ilmestyi vuonna 2025.